與大受述之耕道游絕塵亭探韻得賦字
作者：郭印
朝代：宋

paragraphs: 人生合散多，罕與故人遇。
今辰天氣佳，偶爾得清晤。
况復臨江亭，一目萬景聚。
晚煙乍明滅，天遠重重樹。
長江灣環來，浩蕩仍東注。
對此酌春酒，飲酣詩可賦。
我欲寫筆端，恨無摩詰句。
豈如二三公，才力超七步。
觀情殊未闌，倐忽天欲暮。
憑誰挽羲和，爲把車輪駐。